दलहरू किन मिल्न सकिरहेका छैनन् ? सेना समायोजनको सूत्र लगभग तयार भइसकेको छ । पीएलएको संख्या, नाम, ठेगाना, सरकारलाई हस्तान्तरण भइसकेको छ । वाईसीएलको तथाकथित ब्यारेकीकरण तत्काल भंग गर्ने बताइसकिएको छ । तैपनि माओवादीलाई अछुत राख्नैपर्ने प्रयत्न किन भन्ने प्रश्नको उत्तर एउटै छ, त्यो हो सहभागितामूलक, संघीय, सम्पत्तिको पुनर्वितरण गर्ने, स्वाभिमानयुक्त राष्ट्रिय राज्य बन्न प्रेरित गर्ने संविधान बन्न नदिनका लागि । यो अस्वाभाविक होइन । नेपाली राज्य गणतन्त्र सँगसँगै वर्गीय राजनीतिमा घनीभूत रूपमा प्रवेश गरिसकेको छ । वर्गीय स्वार्थमा आआपना अडान दोहोरिनु कुनै नौलो होइन, हँदैन । वार्ता र छलफलमा देखिने असहमति र अडानलाई आफ्नो हकमा निर्णय गराउन राज्यले हिंसात्मक रूप लिने अवस्था आउन सक्ने सम्भावनालाई नकार्न सकिन्न । विश्व इतिहासहरूलाई केलाउँदा देखिने परिदृश्यमा वर्गसंघर्ष सबै संघर्षहरूभन्दा निर्मम हुन्छ भन्ने थाहा हुन्छ । नपत्याउँदो भेषमा निम्तिने त्यस्ता संघर्षका लागि माओवादी तयार छ छैन ? दसैंको छुट्टीमा तिनका नेताले गम्भीरतापूर्वक सोचून् ।
